Diari Oficial de la Generalitat Valenciana


Sumari del DOGV 8428, del 21-11-2018 (2018/10627)

DECRET 201/2018, de 9 de novembre, del Consell, pel qual es crea l'Institut Interuniversitari López Piñero d'Estudis Històrics i Socials, sobre ciència, tecnologia, medicina i medi ambient.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8428

Data del DOGV
:   21-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10088


Data del document
:   09-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * Universitat de València
    * Universitat Miguel Hernández
    * Universitat Jaume I
    * centre d'ensenyament

DECRET 201/2018, de 9 de novembre, del Consell, pel qual es crea l'Institut Interuniversitari López Piñero d'Estudis Històrics i Socials, sobre ciència, tecnologia, medicina i medi ambient. [2018/10513]  
La Universitat de València va proposar, el 16 de gener de 2018, la creació de l'Institut Interuniversitari López Piñero d'Estudis Històrics i Socials, sobre ciència, tecnologia, medicina i medi ambient, entre la Universitat de València i les universitats Miguel Hernández d'Elx i Jaume I de Castelló, arran dels acords previs dels respectius consells de govern i dels consells socials.  
L'Agència Valenciana d'Avaluació i Prospectiva i l'Agència Nacional d'Avaluació i Prospectiva van emetre un informe favorable sobre la proposta de creació el 25 de maig de 2018 i el 23 de desembre de 2016, respectivament.  
Les tres universitats han subscrit un conveni de cooperació per a la creació de l'Institut, amb data de 15 de novembre de 2017.  
El Ple del Consell Valencià d'Universitats i Formació Superior, en la reunió del 27 de febrer de 2018, ha tingut coneixement de la sol·licitud de creació de l'esmentat institut, de conformitat amb el que es disposa en l'article 12 de la Llei 4/2007, de 9 de febrer, de la Generalitat, de coordinació del sistema universitari valencià.  
Per això, segons el que estableixen l'article 12 de l'esmentada Llei 4/2007, de 9 de febrer, de la Generalitat, de coordinació del sistema universitari valencià, i l'article 10 de la Llei orgànica 6/2001, de 21 de desembre, d'universitats, modificada per la Llei orgànica 4/2007, a proposta del conseller d'Educació, Investigació, Cultura i Esport i prèvia deliberació del Consell en la reunió de 9 de novembre de 2018,  
  
  
  
DECRETE  
  
Article 1. Creació  
Es crea l'Institut Interuniversitari López Piñero d'Estudis Històrics i Socials, sobre ciència, tecnologia, medicina i medi ambient (d'ara en avant, Institut Interuniversitari López Piñero), entre la Universitat de València i les universitats Miguel Hernández d'Elx i Jaume I de Castelló, com a centre de naturalesa eminentment científica.  
  
  
Article 2. Normativa aplicable  
L'Institut Interuniversitari López Piñero es regirà pel que s'estableix en la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, i per la Llei 4/2007, de 9 de febrer, de la Generalitat, de coordinació del sistema universitari valencià, i pel que disposen els estatuts de la Universitat de València, de la Universitat Miguel Hernández d'Elx i de la Universitat Jaume I de Castelló, i pel seu reglament de règim intern.  
  
  
DISPOSICIONS ADDICIONALS  
  
Primera. Facultats d'aplicació i execució  
Es faculta la persona titular de la conselleria amb competències en matèria d'universitats per a l'aplicació i execució del que disposa aquest decret.  
  
Segona. Incidència pressupostària  
L'aplicació i el desenvolupament d'aquest decret no tindrà cap incidència en la dotació pressupostària dels capítols de despeses assignats a la Conselleria d'Educació, Investigació, Cultura i Esport i, en tot cas, les despeses hauran de ser ateses amb els mitjans personals i materials propis de cada universitat.  
  
  
  
DISPOSICIÓ FINAL  
  
Única. Efectes i publicació  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
València, 9 de novembre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació,  
Cultura i Esport,  
VICENT MARZÀ IBÁÑEZ